নজরুল ইসলাম খায়রুল, কিশোরগঞ্জ প্রতিনিধি: কিশোরগঞ্জে সাংবাদিক আব্দুল হাকিম শিমুলের হত্যাকান্ডের প্রতিবাদ জানিয়ে সাংবাদিক সমাজ মানববন্ধন কর্মসুচী পালন করেছে। শনিবার দুপুরে জেলা শহরের কালিবাড়িস্থ মোড়ে মানববন্ধন কর্মসুচির আয়োজন করে সমকাল সুহৃদ সমাবেশ। দুপুর ১২ টা হতে ১টা পর্যন্ত অনুষ্ঠিত মানববন্ধনে সভাপতিত্ব করেন দৈনিক সমকালের কিশোরগঞ্জ অফিস প্রধান ও কিশোরগঞ্জ প্রেসক্লাবের সহ-সভাপতি সাইফুল হক মোল্লা দুলু। সাংবাদিক হত্যাকান্ডের প্রতিবাদ জানিয়ে বক্তৃতা করেন কিশোরগঞ্জ প্রেসক্লাবের সাধারণ সম্পাদক সাইফুল মালেক চৌধুরী, কিশোরগঞ্জ টেলিভিশন সাংবাদিক ফোরামের সভাপতি সাইফ উদ্দিন আহমেদ লেনিন, জেলা প্রেসক্লাবের সভাপতি মোস্তফা কামাল, জাতীয় সাংবাদিক সংস্থার কিশোরগঞ্জ জেলা ইউনিটের সভাপতি রেজাউল হাবীব রেজা, দৈনিক নিউ নেশনের সিনিয়র রিপোর্টার আলম সারোয়ার টিটু, দৈনিক মানবজমিনের স্টাফ রিপোর্টার আশরাফুল ইসলাম, দৈনিক খবরপত্রের সাংবাদিক আনোয়ার হোসেন বাচ্চু, সাংবাদিক মনোয়ার হোসাইন রনি, সমকাল সুহৃদ সমাবেশের পক্ষে জহিরুল ইসলাম জহির প্রমুখ। বক্তারা সাংবাদিক হত্যাকান্ডের তীব্র নিন্দা ও প্রতিবাদ জানিয়ে দোষীদেরকে গ্রেপ্তার করে দৃষ্টান্তমুলক শাস্তির দাবী জানান। এসময় প্রিন্ট-ইলেক্ট্রনিক মিডিয়ার সাংবাদিক প্রতিনিধিসহ বিভিন্ন সামাজিক সাংস্কৃতিক ব্যক্তিবর্গ উপস্থিত ছিলেন।